CELEX: 32021R0907
Language: bg
Date: 2021-06-04 00:00:00
Title: Регламент (ЕС) 2021/907 на Съвета от 4 юни 2021 година за изменение на Регламент (ЕО) № 765/2006 относно ограничителни мерки по отношение на Беларус

4.6.2021   
               
               
                  BG
               
               
                  Официален вестник на Европейския съюз
               
               
                  LI 197/1
               
            
         РЕГЛАМЕНТ (ЕС) 2021/907 НА СЪВЕТА
         от 4 юни 2021 година
         за изменение на Регламент (ЕО) № 765/2006 относно ограничителни мерки по отношение на Беларус
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 215 от него,
         като взе предвид Решение 2012/642/ОВППС на Съвета от 15 октомври 2012 г. относно ограничителните мерки с оглед на положението в Беларус (1),
         като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
         като има предвид, че:
         
                     (1)
                  
                  
                     С Регламент (ЕО) № 765/2006 на Съвета (2) се предвижда замразяване на финансови средства и на икономически ресурси, забрана за предоставяне на финансови средства или икономически ресурси на физически и юридически лица и образувания, отговорни за сериозни нарушения на правата на човека или репресии срещу гражданското общество и демократичната опозиция, или чиито дейности по друг начин сериозно накърняват демокрацията или принципите на правовата държава в Беларус, или се облагодетелстват от режима на Лукашенко или го подкрепят. С него също така се забранява предоставянето на техническа помощ във връзка със стоките и технологиите, изброени в Общия списък на оръжията на Европейския съюз, или с доставката, производството, поддръжката и използването на такива стоки. С него се забранява и износът на оборудване, което може да бъде използвано за държавни репресии срещу физически или юридически лицаили образувания в Беларус или да бъде предназначено за използване в Беларус, както и се забранява предоставянето на свързана с него техническа помощ, брокерски услуги, финансиране или финансова помощ.
                  
               
                     (2)
                  
                  
                     С Регламент (ЕО) № 765/2006 се привеждат в действие мерките, предвидени в Решение 2012/642/ОВППС.
                  
               
                     (3)
                  
                  
                     Решение (ОВППС) 2021/908 на Съвета (3) за изменение на Решение 2012/642/ОВППС беше прието въз основа на заключенията на Европейския съвет от 24 и 25 май 2021 г. в резултат на незаконното принудително приземяване на вътрешен за ЕС полет на Ryanair в Минск, Беларус, на 23 май 2021 г. Този инцидент открои ненадеждността на беларуските авиационни органи и е удар върху сигурността на въздухоплаването, тъй като чрез мними доказателства беларуските власти задържаха журналиста и опозиционен блогър Роман Протасевич и София Сапега, с което бе направена поредната крачка в репресиите срещу гражданското общество и демократичната опозиция в Беларус.
                  
               
                     (4)
                  
                  
                     Поради това Регламент (ЕО) № 765/2006 следва да бъде съответно изменен.
                  
               
                     (5)
                  
                  
                     С оглед на ефективността на предвидените в настоящия регламент мерки, той следва да влезе в сила незабавно,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регламент (ЕО) № 765/2006 се изменя, както следва:
            
                        1.
                     
                     
                        В член 1 се добавя следната точка:
                        
                                    „7.
                                 
                                 
                                    „Беларуски въздушен превозвач“ означава дружество за въздушен превоз, което притежава валиден оперативен лиценз или равностоен на него лиценз, издаден от компетентните органи на Беларус.“
                                 
                              
                  
                        2.
                     
                     
                        Вмъкват се следните членове:
                        
                           „Член 8б
                           
                              1.   На въздухоплавателните средства, експлоатирани от беларуски въздушни превозвачи, включително като търговски превозвачи при споразумения за съвместно използване на кодове или осигуряване на блок-места, се забранява да се приземяват на територията на Съюза, да излитат от нея или да прелитат над нея.
                           
                           
                              2.   Параграф 1 не се прилага за аварийни приземявания или аварийни прелитания.
                           
                        
                        
                           Член 8в
                           
                              1.   Чрез дерогация от член 8б, компетентните органи на държавите членки, изброени в приложение II, могат да разрешат на въздухоплавателно средство да се приземи на територията на Съюза, да излети от нея или да прелети над нея, ако са констатирали, че това се налага за хуманитарна цел или за всяка друга цел, съответстваща на целите на настоящия регламент.
                           
                           
                              2.   Съответната държава членка или държави членки уведомяват останалите държави членки и Комисията за всяко разрешение, предоставено по силата на параграф 1.“
                           
                        
                     
                  
         
            Член 2
            Настоящият регламент влиза в сила в деня след публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 4 юни 2021 година.
            
               
                  За Съвета
               
               
                  Председател
               
               A. P. ZACARIAS
            
         
         
            (1)  ОВ L 285, 17.10.2012 г., стр. 1.
         
            (2)  Регламент (ЕО) № 765/2006 на Съвета от 18 май 2006 г. относно ограничителни мерки по отношение на Беларус (ОВ L 134, 20.5.2006 г., стр. 1).
         
            (3)  Решение (ОВППС) 2021/908 на Съвета от 4 юни 2021 г. за изменение на Решение 2012/642/ОВППС относно ограничителни мерки с оглед на положението в Беларус (вж. стр. 3 от настоящия брой на Официален вестник).